b'\n_START_ARTICLE_\nVi\xc5\xa1eslav\n_START_SECTION_\nOzadje\n_START_PARAGRAPH_\nZgodovina zgodnjesrednjeve\xc5\xa1ke Srbske kne\xc5\xbeevine in dinastije Vlastimirovi\xc4\x87 je opisana v De Administrando Imperio (O upravljanju cesarstva, DAI), ki ga je napisal bizantinski cesar Konstantin VII. Porfirogenet (vladal 913\xe2\x80\x93959). DAI navaja podatke o Srbih tudi iz srbskih virov. Med drugim omenja prvega srbskega vladarja \xe2\x80\x93 Neznanega kneza, ki je pripeljal Srbe s severa na Balkan. Dobil je za\xc5\xa1\xc4\x8dito bizantinskega cesarja Heraklija (vladal 610\xe2\x80\x93641) in umrl dolgo pred invazijo Bolgarov leta 680. Slovani so napadali in naseljevali Balkan v 6. in 7. stoletju. Konstantin VII. trdi, da so bili vedno pod cesarjevo oblastjo. Njegov opis pokristjanjenja Srbov se datira v leta 632-638. Pokristjanjevanje bi lahko bilo izmi\xc5\xa1ljeno ali resni\xc4\x8deno, vendar omejeno na manj\xc5\xa1o skupino plemenskih poglavarjev in za seboj ni pustilo nobenih sledi._NEWLINE_Po DAI je\xc2\xa0\xc2\xbbpokr\xc5\xa1\xc4\x8dena Srbija\xc2\xab, v zgodovinopisju napa\xc4\x8dno imenovana Ra\xc5\xa1ka (latinsko Rascia), obsegala\xc2\xa0\xc2\xbbnaseljena mesta\xc2\xab\xc2\xa0(kastra oikoumena) Destinika, Cernabuski, Megiret, Dresnik, Lesnik in Salines (Tuzla), medtem ko je\xc2\xa0\xc2\xbbmala pokrajina\xc2\xab\xc2\xa0 (chorion) Bosna, ki je bila del Srbije, obsegala mesti Katera in Desnik. Druge s Srbi naseljene pokrajine so bila Paganija, Zahumlje, Travunija in Duklja, ki je bila pod neposredno bizantinsko oblastjo, \xc4\x8deprav je bila domnevno naseljena s Srbi. Vse pokrajine so bile ob Jadranskem morju in so na severu mejile s pokr\xc5\xa1\xc4\x8deno Srbijo. Srbski vladar se je imenoval arhont Srbije. Prestol je nasledil vladarjev prvorojenec in tako naprej. Imen vladarjev do Vi\xc5\xa1eslava DAI ne omenja.\n_START_SECTION_\nZgodovina\n_START_PARAGRAPH_\nPrvi po imenu znan vladar dinastije Vlastimirovi\xc4\x87ev je bil Vi\xc5\xa1eslav, ki je za\xc4\x8del vladati okrog leta 780 in je bil sodobnik frankovskega vladarja Karla Velikega (vladal 768-814). Srbi so bili v tistem \xc4\x8dasu organizirani v \xc5\xbeupe, zveze va\xc5\xa1kih skupnosti, ki jih je vodil lokalni \xc5\xbeupan. \xc5\xbdupanstvo je bilo dedno. \xc5\xbdupan je bil podrejen srbskemu knezu, kateremu je moral v vojni priti na pomo\xc4\x8d._NEWLINE_V. \xc4\x8corovi\xc4\x87 trdi, da so Srbi sprva \xc5\xbeiveli izolirano po svojih starih plemenskih zakonih in uradno priznavali bizantinsko oblast. Doma\xc4\x8di vladarji, veliki \xc5\xbeupani, so imeli pravico do dednega nasledstva. Zemlja je bila razdeljena med vladarjeve brate, od katerih je imel najstarej\xc5\xa1i nekaj oblasti nad skupnostjo. Po teoriji zgodovinarja B. Radojkovi\xc4\x87a je bila Srbija\xc2\xa0\xc2\xbbrazdeljena kne\xc5\xbeevina\xc2\xab, v kateri je bil Vi\xc5\xa1eslav samo vrhovni voja\xc5\xa1ki poveljnik (veliki vojvoda), ki si je kasneje prisvojil absolutno oblast in se pretvoril v dednega vladarja \xe2\x80\x93 velikega \xc5\xbeupana. Srbska skupnost se je s tem po 150 letih bivanja v novi domovini v voja\xc5\xa1ki demokraciji pretvorila v srbsko dr\xc5\xbeavo. Radojkovi\xc4\x87evo teorijo je S. \xc4\x86irkovi\xc4\x87 v celoti zavra\xc4\x8da._NEWLINE_\xc4\x8cetudi je Vi\xc5\xa1eslav omenjen samo po imenu, DAI omenja, da so Srbi slu\xc5\xbeili bizantinskemu cesarju in v tistem \xc4\x8dasu \xc5\xbeiveli v miru s sosedi Bolgari. Bolgarski vladar Telerig je nameraval kolonizirati Bolgarijo s slovanskimi Berziti iz bizantinske Makedonije, ker je ekspanzija Bolgarov povzro\xc4\x8dila masovno izseljevanje Slovanov in depopulacijo Bolgarije. Leta 762 je iz Bolgarije pobegnilo ve\xc4\x8d kot 200.000 prebivalcev, ki so se nato naselili v Mali Aziji. Bolgare je leta 774 porazil cesar Konstantin V. (vladal 741-775), ko je izvedel, da na\xc4\x8drtujejo plenilski pohod. Bolgari so leta 773 v dolini Vardarja presekali povezave med Srbijo in Bizantinskim cesarstvom. Leta 783 je izbruhnil velik upor Slovanov, ki je zajel ozemlje od Makedonije do Peloponeza. Upor je zatrl bizantinski patricij Stavrakij. V Panoniji severno od Srbije je za\xc4\x8del frankovski vladar Karel Veliki obse\xc5\xbeno ofenzivo proti Avarom. Dalmacija je bila v tistem \xc4\x8dasu trdno povezana z Bizantinskim cesarstvom, v obdobju 789-810 pa so se zaradi nje za\xc4\x8deli bizantinsko-frankovski spori. O Slovanih v dalmatinskem zaledju takratni viri ne poro\xc4\x8dajo. Ko so se konflikti leta 812 kon\xc4\x8dali, so Franki zasedli dalmatinsko obalo, Bizantinci pa so obdr\xc5\xbeali dalmatinska mesta.\n_START_SECTION_\nZapu\xc5\xa1\xc4\x8dina\n_START_PARAGRAPH_\nVi\xc5\xa1eslava je nasledil sin Radoslav in njega vnuk Prosigoj. Eden od njiju je vladal med uporom Ljudevita Posavskega v Spodnji Panoniji proti Frankom (819-822). Po pisanju v Einhardovih Analih Frankovskega kraljestva je Ljudevit iz svojega sede\xc5\xbea v Sisku leta 822 pobegnil k Srbom, verjetno nekam v zahodno Bosno, ker Einhard omenja, da so \xc2\xbbSrbi obvladovali ve\xc4\x8dji del Dalmacije\xc2\xab (ad Sorabos, quae natio magnam Dalmatiae partem obtinere dicitur). Vi\xc5\xa1eslavov pravnuk Vlastimir je za\xc4\x8del vladati okrog leta 830. Je najstarej\xc5\xa1i srbski vladar, o katerem obstaja veliko podatkov. Od leta 839 do 842 se je tri leta vojskoval z bolgarskim kanom Presijanom in v vojni zmagal. Dolgo\xc5\xbeivost dinastije Vlastimirovi\xc4\x87ev ka\xc5\xbee na stabilnost monarhov in dr\xc5\xbeave. Imena srbskih knezov do Mutimirja (vladal 851\xe2\x80\x93891) so slovanska in skladna s starim slovanskim izro\xc4\x8dilom, po pokristjanjenju Srbov v 9. stoletju pa so imena postala kr\xc5\xa1\xc4\x8danska. V Kroniki dukljanskega duhovnika (KDD), ki je bila napisana krog leta 1300-1310 in se \xc5\xa1teje kot nezanesljiv vir, imena naslednjih \xc5\xa1tirih srbskih niso omenjena. KDD namesto njih omenja ve\xc4\x8d zgodovinsko nepotrjenih in legendarnih vladarjev Sevlada, Selimirja, Vladina in Ratimirja, ohranja pa patrilinealno nasledstveno tradicijo. Zgodovinar Panta Sre\xc4\x87kovi\xc4\x87 (1834\xe2\x80\x931903) je prepri\xc4\x8dan, da avtor KDD kot kr\xc5\xa1\xc4\x8danski duhovnik imen ni zapisal zato, ker so bili pogani in so morda preganjali kristjane.'